**Seletuskiri**

**Määrus sätestab kaasava eelarve konkursi läbiviimise põhimõtted ja korra Kohila vallas.**

Kaasav eelarve on omavalitsuse võimalus kaasata elanikke eelarveprotsessi, ergutada kogukondade aktiivsust, saada suhteliselt lühikese aja jooksul nii tagasisidet kogukonna murede ja soovide kohta ning ühes sellega ka elanike pakutud lahendusi. Inimesed saavad esitada ideid, need vaadatakse läbi, nõuetele vastavaid ideid saavad valla elanikud hääletada ning enim hääli saanud idee(d) viiakse ellu. Kui mõni idee ei saa rahvahääletuse tulemusena rahastust, ent ideed peetakse väga vajalikuks, saab selle lisada valla arenguplaanidesse ja viia ellu väljaspool kaasavat eelarvet.

2018. aastal kasutas Eestis kaasavat eelarvet kokku 20 omavalitsust. Käesoleval aastal avaldas Rahandusministeerium kaasava eelarve soovitusliku juhendi. Selle järgi on muuhulgas vajalik volikogul vastu võtta määrus, milles peaks olema kirjas kaasava eelarve rakendamise eesmärk, läbiviimise põhimõtted ja korraldus alustades ideede kogumisest kuni tulemuste väljaselgitamiseni.

Määruses on kavandatud kaasava eelarve kogusummaks 15 000 eurot. Vallavalitsuses kinnitatakse ja avalikustatakse ajakava kaasava eelarve läbiviimiseks.

Kavandatav ajakava 2019. aastal 2020. aasta kaasava eelarve ettevalmistamiseks:

|  |  |  |
| --- | --- | --- |
| **Vallalehe aeg** | **Kuupäev** | **Tegevus** |
|  | 27.aug | Määruse kinnitamine volikogus |
| Vallalehe materjal | 04.sept | Üleskutse ideede esitamiseks |
| Vallaleht ilmub | 18.sept | **Üleskutse ideede esitamiseks** |
| Vallalehe materjal | 25.sept |  |
| Vallaleht ilmub | 09.okt |  |
|  | 15.okt | **Ideede esitamise tähtaeg** |
|  | 15.-30.okt | **Ideede läbitöötamine** |
| Vallalehe materjal | 16.okt |  |
| Vallaleht ilmub | 30.okt |  |
| Vallalehe materjal | 06.nov | Hääletamise üleskutse (sh ülevaade esitatud ja hääletusele minevatest ideedest) |
| Vallaleht ilmub | 20.nov | **Hääletamise üleskutse** (sh ülevaade esitatud ja hääletusele minevatest ideedest) |
|  | 20-26.nov | **Hääletamine** (info ka 26. novembri volikogus) |
| Vallalehe materjal | 27.nov | Tulemuste väljakuulutamine |
| Vallaleht ilmub | 11.dets | **Tulemuste väljakuulutamine** |

Eelnõu ja seletuskirja koostasid:

Piret Puun

Finantsnõunik

Herkki Olo

arendusnõunik